– Det er dialog, sier nordmannen til TV 2.

Med fem mål og to målgivende på de tolv første kampene har Morten Thorsby (22) hatt en solid start på det som ser ut til å bli hans siste sesong i Heerenveen.

Nå tyder alle rapporter fra Italia på at neste stopp på veien for den norske midtbanespilleren blir Sampdoria.

– Det er dialog, det er det eneste jeg vil kommentere nå, sier Thorsby til TV 2.

– Femårskontakt

Den italienske journalisten Alfredo Pedullà melder at Thorsby ankommer klubben som bosmanspiller i sommer.

Ifølge Pedullà sikret Sampdoria seg nordmannens underskrift i konkurranse med en rekke andre Serie A-klubber.

Ifølge italienske Sky har Thorsby gått gjennom den medisinske undersøkelsen i går og i dag, og det hevdes videre at nordmannen vil skrive under på en femårskontrakt.

Kan melde overgang i januar

Når alle disse formalitetene er i orden, hevder Sky at Sampdoria vil ta kontakt med Heerenveen for å se om det er en mulighet for å hente nordmannen allerede i januar.

I Sampdoria blir han lagkamerat med den danske forsvarsspilleren Joachim Andersen (22) og den svenske landslagsmidtbanespilleren Albin Ekdal (29). Klubben ligger på sjuendeplass i Serie A etter halvspilt sesong.

Thorsby kom til Heerenveen fra Stabæk i 2014, og er inne i sin femte sesong i klubben. Totalt har han 106 kamper og 12 mål for Heerenveen i Eredivisie.

Han fikk sin første og hittil eneste landskamp mot Makedonia 11. november 2017. Han har 28 U21-landskamper.